kardosdrur/scandi-wiki huggingface dataset:
Klassefesten

Klassefesten er en dansk komediefilm fra 2011, instrueret af Niels Nørløv Hansen, mens Claudia Boderke og Lars Mering har skrevet manuskriptet. I hovedrollerne ses Nicolaj Kopernikus, Troels Lyby og Anders W. Berthelsen, mens Therese Glahn, Camilla Søeberg, Brian Lykke og Søren Bregendal alle havde mindre biroller. Filmen fik en blandet modtagelse, men den blev dog en publikumssucces i biograferne.

Filmen er produceret af Nordisk Film i samarbejde med Det Danske Filminstitut og TV2 Danmark. Det Danske Filminstitut har støttet produktionen med 5 mio. kr. I 2014 blev den fulgt op af Klassefesten 2 - Begravelsen mens den tredje, Klassefesten 3 - Dåben, havde biografpremiere den 6. oktober 2016.

Handling 
De tre gymnasiekammerater Niels (Nicolaj Kopernikus), Andreas (Anders W. Berthelsen) og Thomas (Troels Lyby) er inviteret til det obligatoriske 25 års jubilæum. Egentlig har Niels og Andreas slet ikke lyst til at deltage, men Thomas, er af en helt anden mening. Han har arrangeret alle tiders weekend-tur med drinks, damer og dampbad! Spørgsmålet er, om de rent faktisk overlever det københavnske natteliv og om de overhovedet når frem til klassefesten.

Modtagelse 
Klassefesten fik en blandet modtagelse af anmelderne. I åbningsweekenden solgte den 50.908 biografbilletter inkl. prescreenings. Dermed indtog filmen førstepladsen på bio-hitlisten foran film som Far til fire - tilbage til naturen og De tre musketerer. Fra biografpremieren den 13. oktober 2011 og frem til 15. januar 2012 havde filmen solgt 500.000 biografbilletter. Dermed slog filmen det langt bedre anmeldte drama Dirch, der imponerede som den bedst sælgende danske film i 2011 med over 480.000 solgte billetter.

Medvirkende

Se også 
 Danske film fra 2010'erne

Eksterne henvisninger

Referencer 

Danske film fra 2011
Komediefilm fra Danmark
Dansksprogede film
Fadime Turan

Fadime Turan (født 20. oktober 1973) er en dansk skuespiller, komiker, debattør og foredragsholder.

Turan er uddannet fra The William Esper Studio i 2002. Hun er desuden uddannet journalist fra Roskilde Universitet i 2013 og cand. mag. i kultur og sprogmødestudier fra Roskilde Universitet i 2014. 
Turan optræder med stand-up comedy og holder foredrag om integration. Hun er desuden en flittig debattør i pressen, især i forhold til integrationsdebatten

Turan var medlem af tænketanken CEVEA's bestyrelse, da den blev oprettet i 2008.

Filmografi 
 Pizza King (1999)
 Hold om mig (2010)

Tv-serier 
 TAXA (1997-1999)
 Toast (1999)
 Ørnen (2006)
 Livvagterne (2009)
 Borgen (2010)

Referencer

Eksterne henvisninger 

 Fadime Turans hjemmeside 
 KVINFO: Om Fadime Turan på ekspertdatabasen 
 

Debattører fra Danmark
Skuespillere fra Danmark
Christine Exner

Christine Exner (født 2. september 1973) er en dansk skuespillerinde.

Exner er uddannet fra Statens Teaterskole i 2000.

I 2007 medvirkede hun i Græsted Revyen.

Filmografi
 Hold om mig (2010)

Tv-serier
 Hotellet (2000-2002) 
 Teatret ved Ringvejen (2006)
 Album (2008)
 Krysters Kartel (2009)
 Osman og Jeppe (2009-2012)

Eksterne henvisninger 

 

Skuespillere fra Danmark
Gullspångsälven

Gullspångsälven (ældre navn Amn), en ca 8 km lang flod som løber fra søen Skagern (69 moh.) til Vänern (44 moh.). Gullspångsälven udgør grænsen mellem Värmland og Västergötland. Skagerns største tilløb er Letälven, hvis største tilløb er Svartälven. Svartälvens kilder kan dermed regnes som Gullspångsälvens kilder, og flodsystemets totale længde bliver dermed 246 km. Afvandingsområdet er 5.044 km², hvoraf 67 % er skove, 13 % søer, 4 % landbrugsområde, 1 % byområde og de resterende 15 % er hovedsageligt moser. Ved udmundingen er vandføringen omkring 62 m³/s og omkring 210 m³/s når der er mest.  Gullspångsälven tilhører Göta älvs hovedafvandingsområde.

Ifølge Fiskeriverket skal den rødlistede karpefisk asp (Aspius aspius) parre sig i Gullspångsälven. I Gullspångsälven findes også en type af laks, gullspångslaks, som kun vandrer mellem floden og Vänern.

Det, som hidtil er gjort for at bevare de unikke stammer af Gullspångslaks og Gullspångsöring, er ikke tilstrækkeligt, så i april 2003 er projektet "Rädda Gullspångslaxen"  blevet søsat.

Kilder

Vandløb i Sverige
Västergötland
Värmland
Gary Herbert

Gary Richard Herbert (født 7. maj 1947) er en amerikansk politiker fra det Republikanske Parti, der mellem 2009 og 2021 var guvernør i delstaten Utah.

Han var viceguvernør i Utah fra 2005 til 2009 under Jon Huntsman. Den 11. august 2009 overtog Herbert embedet som guvernør, efter Huntsman trådte tilbage for at blive USAs ambassadør i Kina. I 2010 vandt Gary Herbert et specialvalg til guvernørposten (en), da han fik 65 procent af stemmerne og besejrede sin demokratiske modkandidat stort. Han blev genvalgt i 2012 og 2016, med henholdsvis 68 og 67% af stemmerne. Herbert valgte at han ikke ville genopstille i 2020, og valget blev vundet af hans viceguvernør Spencer Cox, der overtog posten 4. januar 2021.

Gary Herbert har 6 børn.

Eksterne henvisninger 

 Biografi om Gary Herbert på National Governors Associations hjemmeside 

Guvernører i Utah
Jørgen Læssøe

Jørgen Læssøe (26. juni 1924 i Jægerspris – 2. februar 1993) var en dansk assyriolog. 

Læssøe fik magisterkonferens i semitisk filologi i 1948 og arbejdede derefter i Chicago. Han vendte tilbage til Danmark i 1951 og blev lektor ved Københavns Universitet. I 1955 blev han dr.phil. på disputatsen Studies on the Assyrian Ritual and Series bît rimki. I 1957 ledte han sammen med Harald Ingholt de danske udgravninger i Tell Shemshâra i det nordlige Irak, hvor der blev fundet en række kileskrifttavler fra ca. 1800 f.Kr. Samme år blev han professor i assyriologi ved Københavns Universitet, hvilket han var til 1987. Han var Ridder af Dannebrog og medlem af Videnskabernes Selskab.

Han er begravet på Holmens Kirkegård.

Eksterne henvisninger 
 
 Nekrolog i Københavns Universitets årbog 1993 
 Kraks Blå Bog 1974

Professorer fra Københavns Universitet
Orientalister fra Danmark
Riddere af Dannebrog
Faglitterære forfattere fra Danmark
Medlemmer af Videnskabernes Selskab
Personer i Kraks Blå Bog (afdøde)
Dansksprogede forfattere fra Danmark
Leontij Benua

Leontij Nikolajevitj Benua eller fransk: Leon Nikolaïevitch Benois (russisk: Леонтий Николаевич Бенуа; 11. august 1856 i Peterhof – 8. februar 1928 i Leningrad) var en russisk arkitekt, kunstlærer og universitetsrektor. Hans arbejde lå for størstedelens vedkommende inden for den historicistiske stilgenre med en præference for nyrenæssance og nygotik, nogle gange med et anstrøg af art noveau. Leon Benois lagde navn til Leonardo da Vincis maleri Madonna Benois (ca. 1478) som han havde arvet fra sin svigerfar og nu er udstillet på Eremitagen i Sankt Petersborg.

Baggrund 
Leon Benois var søn af den franskfødte russiske arkitekt Nicholas Benois (1813-1898) og hans hustru Camilla Cavos (1829-1891) – som var datter af italiensk / russiske arkitekt Katarinovitsch Albert (1800-1863). Som hans ældre bror Aleksandr Benois (1852-1936) der senere blev arkitekt og akvarelmaler gik også Leonti på Det russiske kunstakademi i Sankt Petersborg. Hans yngre bror Aleksandr Benois (1870-1960) blev maler, scene- og kostumedesigner, kunsthistoriker og kritiker. Leon Benois datter Nadesjda Leontjevna Benois (1896-1975), kendt som Nadja, var en kunster, maler, bogillustrator, scenograf og kostumedesigner – hun blev gift med Jona Ustinov (1892-1962), en tysk diplomat og hemmelig britisk agent for MI5. Sammen fik de sønnen Sir Peter Ustinov, som altså er barnebarn af Leon Benois.

Værker i udvalg 
 1886–1889: Det akademiske Glinka-Korkapel.
 1894–1912: St. Aleksander Nevskij-katedralen, Warszawa
 før 1896: det Russiske kapel, Bad Homburg vor der Höhe, Tyskland
 1897–1899: det Russiske kapel, Darmstadt, Tyskland

Eksterne henvisninger 
 Cathedral of Notre-Dame de St Petersburg 
 Biography of Leonty Benois  
 The Grove Dictionary of Art 

Arkitekter fra Rusland
Historicistiske arkitekter
Didrik Fuiren

Didrik eller Diderik Fuiren er navnet på flere personer:

 Didrik Fuiren (guldsmed) (død 1603) – dansk guldsmed
 Diderik Fuiren (1621-1656) (1621-1656) – dansk lærd
 Diderik Fuiren (lensbaron) (1656-1686) – dansk godsejer og lensbaron, søn af ovennævnte
Sean Parnell

Sean R. Parnell (født 19. november 1962) er en amerikansk politiker og var den 10. guvernør i den amerikanske delstat Alaska fra 2009-14. Han er medlem af det Republikanske parti.

Han var viceguvernør i Alaska fra 2006 til 2009 under Sarah Palin. 23. juli 2009 overtog Parnell embedet som guvernør efter Palin. I 2010 vandt han guvernørvalget i staten.

Sean Parnell er gift og har 2 børn.

Eksterne henvisninger 

 Biografi om Sean Parnell på National Governors Associations hjemmeside 

Guvernører i Alaska
Personer fra Californien
Rockefeller Foundation

Rockefeller Foundation er en fremtrædende amerikansk filantropisk stiftelse, der blev grundlagt af John D. Rockefeller i 1913.

Fonden har hovedsæde i New York City og har bl.a. ydet bidrag til landbrug, sundhedsvæsen og miljøprojekter.

I 1949 etablerede fonden Rockefeller-fellowships, der gives til videnskabsfolk på ph.d.-niveau ved de førende universiteter i verden.

Eksterne henvisninger 
 Rockefeller Foundations hjemmeside,

Etableret i 1913
Fonde fra Danmark
Giovanni Goria

Giovanni Giuseppe Goria (30. juli 1943 i Asti – 21. maj 1994 samme sted) var en italiensk politiker, der var landets 47. premierminister fra 1987 til 1988, valgt for det kristendemokratiske parti Democrazia Cristiana.

Efter at have været finansminister fra 1982 til 1987 blev han budgetminister. 28. juli 1987 blev han premierminister. Han sad imidlertid kun til 13. april 1988, da parlamentet nægtede at stemme for hans finanslov. I 1989 blev han medlem af Europa-Parlamentet, men trådte tilbage i 1991 for at blive landbrugsminister. I 1992 blev han atter finansminister. I 1994 trådte han tilbage som følge af en korruptionsskandale, der endte med at ødelægge partiet. Gorias sag var ved at blive behandlet ved domstolene, da han i 1994 pludseligt døde af lungekræft.

Politikere fra Italien
Italiens premierministre
Medlemmer af Europa-Parlamentet fra Italien
Hysterektomi

Hysterektomi (af græsk: hystera = livmoder og ektome = udskæring) er en gynækologisk operation, hvor man fjerner livmoderen og som regel også livmoderhalsen, hvorved kvinden bliver steril.

Operationen udføres som følge af muskelknuder (fibromer), blødningsforstyrrelser, endometriose, celleforandringer eller livmoderkræft.

Normalt fjernes livmoderen via et snit i bugvæggen, såkaldt abdominell hysterektomi, men kan også fjernes via skeden, hvilket hedder en vaginal hysterektomi. Den vaginale metode er ældst og kendes helt tilbage fra antikken.

Kirurgiske behandlinger
Gynækologi
Bank of Korea

Bank of Korea (hangul: 한국은행, revideret romanisering: Hanguk eunhaeng) er Sydkoreas centralbank. Den er beliggende i hovedstaden Seoul og blev etableret i 1950.

Centralbanken blev etableret for at styre landets inflation, hvilket sker årligt efter samtaler med regeringen. Banken står desuden for produktionen af landets valuta, sydkoreansk won og er i dag stadig ansvarlig for landets pengepolitik.

Banken ledes af en bestyrelse på syv medlemmer, der repræsenteret forskellige grupper i samfundet. Bestyrelsesmedlemmerne udpeges af landets præsident for fire år ad gangen og er fuldtidslønnede.

Nuværende centralbankchef er Kim Choong-soo, der sidder til 31. marts 2014.

Eksterne henvisninger 

 Bank of Koreas hjemmeside

Etableret i 1950
Centralbanker
Sydkoreas økonomi
Bobby Jindal

Piyush Amrit "Bobby" Jindal (født 10. juni 1971 i Baton Rouge) er en amerikansk politiker og den 55. guvernør i delstaten Louisiana. Han er medlem af det Republikanske parti.

Jindal blev valgt til guvernør den 20. oktober 2007 og overtog embedet den 14. januar 2008. Før han blev guvernør havde han siden 2005 repræsenteret Louisiana i Repræsentanternes Hus. I 2016 overtog demokraten John Bel Edwards embedet som guvernør efter Jindal.

Bobby Jindal er gift med Supriya Jindal og har 3 børn.

Eksterne henvisninger 

 Biografi om Bobby Jindal på National Governors Associations hjemmeside 

Guvernører i Louisiana
Medlemmer af Repræsentanternes Hus i USA
Præsidentkandidater fra USA 2016
Winston Churchill (forfatter)

Winston Churchill (10. november 1871 – 12. marts 1947) var en amerikansk forfatter.

Churchill var født i St. Louis, Missouri, som søn af Edward Spalding og Emma Bell Churchill. Han gik på Smith Academy i Missouri og USAs Flådeakademi i Annapolis, Maryland, hvor han bestod søofficerseksamen i 1894. På flådeakademiet udmærkede han sig både bogligt og i almene studenteraktiviteter. Han blev mesterfægter og organiserede det første otter-mandskab i roning, som han i to år var styrmand for. Efter sin afgangseksamen blev han redaktør af The Army and Navy Journal. Han tog sin afsked fra flåden for at forfølge en karriere som skribent. I 1895 blev han ledende chefredaktør for Cosmopolitan Magazine, men på under et år tog han sin afsked for at få mere tid til at skrive. Selvom han fik størst succes som romanforfatter, udgav han også poesi og essays. Han debuterede litterært i 1896 med fortællingen Mr. Keegan's Elopement, der blev offentliggjort i et magasin og blev genoptrykt i 1903 som roman.

Hans første selvstændige roman var The Celebrity (1898), og han blev derefter kendt gennem en række populære romaner. Han slog igennem med bestselleren Richard Carvel (1899), en revolutionshistorie fra Maryland og London, der solgte i 2 mio. eksemplarer i en befolkning på 79 mio. og gjorde Churchill rig. Hans næste store succes blev Coniston (1906). Derefter fulgte Mr. Crewe's career (1908), The inside of a cup(1913) med flere. Bøgerne var præget af tidens optimistiske tro på det amerikanske demokrati og dets fremtid, hvis mest typiske repræsentant var præsident Theodore Roosevelt.

Bibliografi

Romaner 
 The Celebrity (1898)
 Richard Carvel (1899)
 The Crisis (1901)
 Mr. Keegan's Elopement (hardback bog) (1903) - oprindelig udgivet 1896 i magasinformat.
 The Crossing (1904)
 Coniston (1906)
 Mr. Crewe's Career (1908)
 A Modern Chronicle (1910)
 The Inside of the Cup (1913)
 A Far Country (1915)
 The Dwelling-Place of Light (1917)
 The Uncharted Way (1940)

Øvrige værker 
 Richard Carvel; Play produced on Broadway, (1900–1901)
 The Crisis; Play produced on Broadway, (1902)
 The Crossing; Play produced on Broadway, (1906)
 The Title Mart; Play produced on Broadway, (1906)
 A Traveller In War-Time (1918)
 Dr. Jonathan; A play in three acts (1919)
 The Psychology of the Gospel Doctrine

Litteratur 
 Charles Child Walcutt, The Romantic Compromise in the Novels of Winston Churchill (1951)
 Warren Irving Titus, Winston Churchill (1963)
 Ernest Erwin Leisy, The American Historical Novel (1950)
 Grant C. Knight, The Strenuous Age in American Literature (1954)
 Joseph L. Blotner, The Political Novel (1955)
 Robert W. Schneider, Novelist to a Generation: The Life and Thought of Winston Churchill (1976)
 Svensk uppslagsbok, Lund 1931

Eksterne henvisninger 

 Works by Winston Churchill at ReadBookOnLine.net 
 That Other Winston Churchill, from The Churchill Centre (Archived from archive.org)
 The American Winston Churchill 
 Coniston (1906) study guide 
 The Churchill Society
 History buff recounts tale of two Churchills
 Winston Churchill

Romanforfattere fra USA
Charles Churchill

Charles Churchill (februar 1731 – 4. november 1764) var en engelsk satirisk digter.

Churchill studerede først i Oxford, hvorfra han blev bortvist, og derefter i Cambridge, men tog aldrig nogen eksamen. Ikke desto mindre blev han præst, om end mere af nødvendighed end af kald, og virkede tillige som lærer for at hjælpe på sine sparsomme indtægter. Han var en fremragende begavelse, og de bedste af hans digte udmærker sig ved en ualmindelig skarphed i satiren og en glimrende form. 

Af hans værker kan fremhæves: The Rosciad, hvori han satiriserer over teatrene, og det derefter følgende The Apology, addressed to the Critical Reviewers (1761), The Ghost i 4 bøger (1762-63, med et angreb på Samuel Johnson Pomposo), The Prophecy of Famine, der går ud over Skotland og skotterne, The Conference og The Duettist (1763) samt Gotham og Independence (1764). 

Den bedste udgave af hans værker findes i serien The Aldine Poets (2 bind, med en biografi af digteren af James Hannay 1844, på ny udgivet 1867 og 1893).

Eksterne henvisninger 
 

Digtere fra England
Præster fra England
Satirikere fra Storbritannien
Richard William Church

Richard William Church (født 25. april 1815 i Lissabon, død 10. december 1890) var en engelsk
anglokatolsk teolog, brodersøn af Richard Church.

Han blev præst 1850 og var fra 1871 dean ved St Paulskirken i London. Han sluttede sig til Oxfordbevægelsen, som han har skildret i The Oxford Movement (1891), og var en betydelig kirkehistoriker og Dantekender samt en dygtig prædikant.

Eksterne henvisninger 

Præster fra England
Kirkehistorikere
Teologer fra England
Briter i 1800-tallet
Døvefonden

Døvefonden er en dansk fond, hvis formål er, at støtte Danske Døves Landsforbunds (DDL) arbejdet, samt yde støtte til døve og hørehæmmede.
Fonden yder også støtte til grupper af døve eller hørehæmmede, samt støtte til forsknings- og oplysningsvirksomhed om døve og hørehæmmede.

Castbergprisen 
Døvefonden er også ansvarlig for uddeling af Castbergprisen, som gives til personer, der på særlig vis har fremmet døvesagen. Den er opkaldt efter Peter Atke Castberg.

Personer, der har modtaget Castbergprisen:
 1970 Lar von der Lieth, København
 1972 Knud Børrild, Fredericia
 1973 Asger Holm, København
 1977 Annelise Harboe, København
 1979 Anders Døssing, København og Lars-Åke Wikstrøm, Stockholm, Sverige
 1980 Britta Hansen, København
 1982 Jørgen Boesen/Sten Boesen, Kolding
 1985 Karvig Rasmussen, København
 1986 Johannes Pedersen, Herning
 1987 Ole Artmann, Værløse
 1989 Palle Vestberg Rasmussen, København
 1990 Ritva Bergmann, København
 1992 Knud Søndergaard, Hvidovre
 1994 Elisabeth Engberg-Pedersen, Roskilde og Jonna Widell, København
 1995 Asger Bergmann, København
 1997 Hans Kristiansen, Rønde
 1999 Jan William Rasmussen, København
 2000 Peter Knudsen, Roskilde
 2001 Helge Simmelsgaard, Horsens
 2003 Lilly Krarup, Snejbjerg
 2004 Pernille Bott-Petersen
 2005 Liisa Kauppinen, Espoo, Finland
 2010 Ole Aistrup Vestergaard, Løsning

Referencer

Eksterne henvisninger 
 Døvefonden 

Fonde fra Danmark
Organisationer fra Danmark
Jeremy Davis

Jeremiah Clayton "Jeremy" Davis (født 8. februar 1985) er bassist i bandet Paramore. De andre medlemmer af Paramore er Hayley Williams og Taylor York.
Jeremy bor i Franklin, Tennessee, og hvor bandet også holder til.

Eksterne henvisninger 

Bassister fra USA
Ridderstjerne

Ridderstjerne (Hippeastrum) (tidligere ofte fejlagtigt kaldt Amaryllis) er en slægt med 80 arter (og mere end 600 hybrider), der er udbredt i de subtropiske og tropiske dele af Nord- og Sydamerika fra Argentina til Mexico og Caribien. Det er flerårige løgplanter med båndformede, helrandede blade. Planterne er vinterblomstrende. Blomsterne sidder endestillet på kraftige stængler, ofte 3-4 sammen. Frugterne er kapsler med få frø.

 Kroneridderstjerne (Hippeastrum aulicum)
 Fire verdenshjørner (Hippeastrum x hortorum)
 Leopolds ridderstjerne (Hippeastrum leopoldii)
 Hvidstribet ridderstjerne (Hippeastrum vittatum)

Påskelilje-familien
Mette Veronica Jensen

Mette Veronica Jensen (født 9. november 1984 i Santiago, Chile) også kendt under navnet Veronica Jensen er en dansk sanger/sangskriver bedst kendt fra bandet Aycan.

Karriere

Aycan
Veronica Jensen var fra 2004 sanger/sangskriver i elektropop and dance-pop bandet Aycan, der dengang var en trio, men efter 2006 blev til en duo bestående af Peter Rank Schrøder og hende selv. Aycan opnåede i 2007 at blive nomineret til Danish DeeJay Awards (DDJA) i kategorien Årets Danske Artist. Sammen med Aycan gav Veronica Jensen over 500 live koncerter i hele Europa 2006 - 2012 og udgav i perioden singlerne Devil In Disguise (der opnåede en placering på det amerikanske Billboard), Divided, Seduced, Devotion og Lambada (en coverversion af Kaomos franske hit), der opnåede top 10 placeringer på dancecharts i Danmark, Norge, Sverige og Tyskland.

Solokarriere
Veronica Jensen tegnede i 2010 kontrakt som solo artist med EMI Asia og flyttede til Shanghai, hvorefter hun turnerede i en årrække over hele Kina med Aycans første album. Hendes single Indestructible nåede i 2013 en placering som nummer ti på Billboards Dance-hitliste. 

Veronica Jensen deltog i Dansk Melodi Grand Prix 2016 med nummeret The Wrong Kind og blev nummer 5. Hun udgav i 2019 sin fjerde solosingle It's my life fra det tyske pladeselskab blu art event GmBH.

Anden beskæftigelse
Veronica Jensen har arbejdet som model i København og Shanghai og har desuden spillet med i film som Rich Kids, Princess og Forsvar (TV 2), udover diverse reklamefilm.

Privat
Mette Veronica Jensen er født i Santiago i Chile og adopteret til Danmark 5 måneder gammel af sine danske forældre. Hun er opvokset i Støvring og har boet i Shanghai, København, Los Angeles, London og Aalborg.

Referencer

Eksterne henvisninger 
 

Tjek fødsels- og dødsår
Sangere fra Danmark
Deltagere ved Dansk Melodi Grand Prix 2016
DDU

DDU har flere betydninger:

 Danske Døves Ungdomsforbund – forening til at varetage døve, hørehæmmede og CI-opererede børn og unges interesser
 Dansk Dart Union – organisation for danske dartspillere
Richard Church

Richard Church (født 1784 i grevskabet Cork, død 20. marts 1873 (8. marts Julianske kalender)) var en græsk general.

Han trådte ind i den engelske hær som fændrik 1800, deltog i felttoget i Ægypten og udmærkede sig ved forsvaret af Capri samt ved indtagelsen af Zante, Kefalonia, Paxo og Ithaka. Til forsvar af øerne oprettede han 1809 i Zante et græsk fodfolksregiment i engelsk tjeneste og 1812 endnu et sådant, hvilke regimenter på tyrkernes opfordring dog atter opløstes 1815. C., der var blevet oberstløjtnant 1812, ansattes nu som militærattaché ved den østrigske hær og rykkede med de allierede ind i Frankrig 1815.

Han påtog sig senere den vanskelige opgave at undertrykke røveruvæsenet i Kongeriget Neapel og blev kommandant paa Sicilien 1820, men revolutionen kastede ham ud af denne stilling. Han fængsledes i Neapel, men løslodes kort efter. Ved udbruddet af den græske opstand 1827 blev han øverstbefalende for den græske landmagt. Hans forsøg på at undsætte Athen mislykkedes, han blev slået tilbage med stort tab, og der fremkom en stærk misstemning mod ham.

Efter søslaget ved Navarino tog han imidlertid offensiven, afskar tyrkerne fra forbindelsen med Missolonghi og Lepanto og tvang Reschid Pasha til tilbagetog. Pga. uoverensstemmelser med præsidenten, Capodistrias, indgav C. ved nytår 1830 sin afskedsbegæring
og trak sig tilbage til Argos. Efter præsidentens mord trådte han igen frem og erklærede sig mod den ny regering. 1835 indsattes han af kong Otto i statsrådet og havde en væsentlig del i indførelsen af den konstitutionelle regeringsform i Grækenland 1843. Han blev senator og udnævntes 1854 til general i den græske hær. Det græske folk, der kaldte ham »den store orger«, har rejst et monument til hans ære.

Referencer 

Generaler fra Grækenland